Bara Yang Ku Genggam

Bara Yang Ku Genggam ialah sebuah siri drama televisyen Malaysia 2009 arahan Haizul Anafer Ali, yang dibintangi oleh Rozita Che Wan, Ako Mustapha dan Fezrul Khan. Siri ini memulakan tayangan perdana di Slot Mutiara, TV2 bermula 10 Ogos 2009.

Sinopsis
Bara Yang Ku Genggam mengisahkan perjalanan hidup seorang wanita tabah bernama Juwita yang terpaksa bangkit daripada runtuhan emosi selepas kehilangan suami tercinta. Kebahagiaan Juwita bersama suaminya, Adli, musnah sekelip mata apabila mereka terlibat dalam satu kemalangan tragis yang meragut nyawa Adli. Lebih memilukan, Juwita hanya dimaklumkan tentang kematian suaminya selepas selamat melahirkan anak sulung mereka, Aiman.

Daripada seorang suri rumah biasa, Juwita memaksa dirinya bangkit demi anak yang masih kecil. Dia memikul amanah besar mengambil alih pengurusan Sinar Holdings, syarikat milik arwah suaminya, dengan bantuan rakan perniagaan Adli, Shauki. Namun, perjuangan Juwita tidak mudah apabila dia berdepan tekanan hebat daripada ibu mentuanya, Puan Aisyah, serta adik iparnya, Marina, yang membenci kehadirannya. Mereka sanggup memfitnah Aiman sebagai anak luar nikah dan mengugut Juwita agar menyerahkan syarikat kepada mereka.

Dalam usaha mempertahankan hak dan amanah arwah suami, Juwita turut berdepan masalah syarikat yang semakin merosot. Kemunculan Raymond, yang menawarkan bantuan dengan membeli sebahagian saham Sinar Holdings, memberi sinar harapan baharu, namun turut mengundang konflik yang tidak diduga.

Tekanan Juwita bukan sahaja melibatkan perniagaan, malah soal keluarga dan identiti diri. Dia berusaha mencari ibu bapa kandung setelah mengetahui dirinya hanyalah anak angkat kepada Mak Yam. Malangnya, kehadirannya tidak disenangi anak kandung Mak Yam, Safuan dan Azura, sehingga Safuan sanggup bersekongkol dengan Marina untuk menjatuhkan syarikat yang diuruskan Juwita.

Di sebalik semua itu, Juwita mendapat sokongan emosi daripada Dr. Izzuddin, doktor yang menyambut kelahiran Aiman. Hubungan mereka terhenti apabila Dr. Izzuddin berkhidmat dalam misi kemanusiaan di Afghanistan. Kekosongan itu membawa Juwita semakin rapat dengan Shauki, sekali gus menimbulkan salah faham dengan isteri Shauki, Azlin, dan menambah tekanan dalam hidup Juwita.

Dapatkah Juwita mengharungi segala dugaan yang menimpa? Mampukah dia mempertahankan Sinar Holdings daripada musuh yang tidak pernah jemu menjatuhkannya? Dan siapakah sebenarnya lelaki yang bakal menjadi sandaran hatinya — Dr. Izzuddin atau Shauki?

Bara Yang Ku Genggam ialah sebuah kisah tentang ketabahan, pengorbanan dan kekuatan seorang wanita dalam mempertahankan maruah, keluarga dan cinta.
Pelakon
Pelakon utama
 Rozita Che Wan sebagai Juwita
 Ako Mustapha sebagai Shauki
 Fezrul Khan sebagai Dr. Izzudin

Pelakon pembantu
 Catriona Ross sebagai Marina 
 Khaty Azean sebagai Puan Aisyah
 Zack Idris sebagai Safwan
 Memey Suhaiza sebagai Azura
 Dian P. Ramlee sebagai Mak Yam
 Jasmine Ashraff sebagai Azlin
 Jesse Lim sebagai Raymond

Rujukan
Kategori:Rancangan TV2
Kategori:Siri drama televisyen Malaysia
Kategori:Drama Melayu